Beroepe: Leer vlieg en jou kop is deur | Netwerk24
Beroepe: Leer vlieg en jou kop is deur
Deur Francois Williams 25 Julie 2018 09:44
Oorweeg ’n loopbaan as vlieënier, want oor 20 jaar sal daar wêreldwyd werk vir 790 000 vlieëniers wees – dubbel soveel as wat daar tans is – voorspel die vliegtuigvervaardiger Boeing.
Dit is die skerpste groei in verwagte vraag na vlieëniers sedert Boeing die jaarlikse studie nege jaar gelede begin het.
Boeing skryf die skerp toename in vraag toe aan die verwagte verdubbeling oor die volgende twee dekades van die internasionale vloot van kommersiële vliegtuie, asook ’n krimpende arbeidsmark en ’n verwagte rekordgroei in passasiersgetalle.
’n Loopbaan as helikoptervlieënier of instandhoudingstegnikus sal jou ook nie sonder werk laat sit nie.
Boeing het vanjaar vir die eerste keer syfers oor die sakelugvaart- en siviele helikoptersektor in sy oorsig ingesluit. Dit wys daar sal teen 2037 ’n vraag na 155 000 ekstra helikopter- en sakestralervlieëniers en 132 000 ekstra tegnici wees.
Waar sal vlieëniers in 2037 benodig word?
Noord-Amerika: 206 000
Suid-Amerika: 57 000
Afrika: 29 000
Europa: 146 000
Midde-Ooste: 64 000
Rusland en Sentraal-Asië: 27 000
Asië en Stille Oseaan-gebied: 261 000
Die vraag na instandhoudingstegnici vir kommersiële vliegtuie sal na verwagting wel krimp van 648 000 tot 622 000, weens nuwe vliegtuie wie se dienstydperke al hoe langer uitgerek kan word.
Keith Cooper, visepresident vir opleiding en professionele dienste by Boeing Global Services, sê in ’n verklaring die lugvaartbedryf ervaar steeds ’n tekort aan vlieëniers, ondanks die sterk groei in internasionale lugverkeer.
Daar is kommer oor ’n wêreldwye tekort aan vlieëniers in die reeds nabye toekoms lank voor 2037, sê Cooper.
Opleidingsgeleenthede om die nuwe generasie vlieëniers te ontwikkel is dus die sleutel. Volgens Cooper werk Boeing saam met lugdienste, regerings en opvoedingsinstellings om seker te maak die mark is gereed om aan die groot vraag na vlieëniers te voldoen.
Boeing help ook lugdienste om beter klaar te kom met die min vlieëniers wat hulle wel het deur doeltreffendheid te verbeter en hulpbronne beter te benut sonder ekstra ontwrigting.
Wat kajuitpersoneel betref verwag Boeing die vraag sal oor 20 jaar van 839 000 tot 858 000 groei weens veranderinge in vliegtuigsoorte binne lugdienste se vlote, regulatoriese vereistes, digter sitplekkonfigurasies en veelvuldige passasiersklasse binne ’n vliegtuig wat meer persoonlike diens vereis. Die sakestralerbedryf sal ook ’n ekstra 32 000 kajuitpersoneel benodig.
Meer oor: Boeing | Lugdienste | Werkloosheid | Beroepe | Loopbane